
Për disa ndryshime në vendimin nr.857, datë 20.12.2006 të Këshillit të Ministrave “Për financimin e shërbimeve të kujdesit shëndetësor parësor nga skema e detyrueshme e sigurimeve të kujdesit shëndetësor”, të ndryshyuar

Në mbështetje të nenit 100 të Kushtetutës dhe të neneve 4, pika 2, shkronja “b”, e 36, të ligjit nr.7870, datë 13.4.1994 “Për sigurimet shëndetësore në Republikën e Shqipërisë”, të ndryshuar, me propozimin e Ministrit të Shëndetësisë, Këshilli i Ministrave

Vendosi:

I. Në vendimin nr.857, datë 20.12.2006 të Këshillit të Ministrave, të ndryshuar, bëhen këto ndryshime:
1. Në shtojcën 2 “Rregullorja e përgjithshme për kontraktimin e shërbimeve të kujdesit shëndetësor parësor”, që i bashkëlidhet vendimit, neni 12 ndryshohet, si më poshtë vijon:

“Neni 12

1. Kontrata rregullon llojet e mëposhtme të pagesave për ofrimin në sasi dhe cilësi të shërbimeve shëndetësore:
a) Pagesa fikse mujore (që këtej e tutje do të quhet pagesa fikse);
b) Pagesa mujore, bazuar në veprimtarinë (që këtej e tutje do të quhet pagesa e bazuar në veprimtarinë);
c) Pagesa bonus tremujore (që këtej e tutje do të quhet bonus).
2. Pagesa fikse është: pagesa për banorë, por gjatë periudhës 2011-2013 do të bazohet në historikun e shpenzimeve. Pagesa fikse llogaritet në masën 80% të historikut të shpenzimeve të QSH-së.
3. Pagesa bazuar në veprimtarinë është: pagesa për numër vizitash dhe shërben për të nxitur rritjen e veprimtarisë së QSH-së. Pagesa bazuar në veprimtarinë llogaritet në masën 10% të fondit të përgjithshëm të kontraktimit, në nivel qarku. Kjo shumë do të shpërndahet për çdo QSH, bazuar në numrin mesatar ditor të vizitave të kryera nga mjekët e kontraktuar.
4. Bonusi është: pagesa për cilësinë dhe shërben për të nxitur angazhimin e mëtejshëm të QSH-së për rritjen e cilësisë së shërbimeve dhe efektivitetin. Bonusi llogaritet në masën 10% të fondit të përgjithshëm të kontraktimit në qark. Kjo shumë do të shpërndahet për çdo QSH, bazuar në realizimin e treguesve përkatës.
5. Vlerësimi i cilësisë së shërbimeve, për të cilat QSH-ja mund të për përfitojë bonus, bëhet në bazë të plotësimit të treguesve që matin:
a) koston e trajtimit të pacientëve;
b) procesin që kryejnë qendrat shëndetësore për kujdesin shëndetësor ndaj pacientëve;
c) rezultatin e kujdesit shëndetësor dhe trajtimit me barna;
ç) pjesëmarrjen e stafit mjekësor në edukimin mjekësor të vazhdueshëm.
Kontrata duhet të përcaktojë qartë kur QSH-ja gëzon të drejtën e marrjes së pagesës bonus.”.
2.Aneksi “a”, që i bashkëlidhet shtojcës 2, shfuqizohet dhe kudo në vendim dhe në rregullore hiqen referencat në aneksin “a”.
3. Aneksi “b”, që i bashkëlidhet shtojcës 2, ndryshohet, si më poshtë vijon:

“Aneksi b

Treguesit për vlerësimin e cilësisë

1. Shërbimet ofrohen në nivel mjekësor dhe profesional më të lartë të mundshëm, të matura përmes:
A )përqindjes së pacientëve të regjistruar që janë vizituar për herë të parë nga personeli shëndetësor gjatë vitit;
b) kostos mesatare të recetave për diagnozë, për 4 (katër) diagnoza të zgjedhura;
c) përqindjes së pacientëve kronikë, të vizituar çdo muaj nga MPF-ja;
ç) përqindjes së grave shtatëzëna që marrin vizitën e parë të detyrueshme nga personeli shëndetësor, brenda tremujorit të parë;
d) përqindjes së fëmijëve të moshës 0-1 vjeç, që kanë kryer vizitat e detyrueshme nga personeli shëndetësor;
dh) përqindjes së fëmijëve të moshës 0-14 vjeç, të vaksinuar gjatë 3-mujorit;
e) përqindjes së pacientëve me hipertension arterial, të diagnostikuar nën mjekim (të gjitha stadet) që kanë vlerën e tensionit arterial brenda “normës”;
ë) përqindjes së pacientëve me diabetin melitus, të diagnostikuar nën mjekim, që kanë nivelin e glicemisë esëll/hemoglobinës së glukozuar në “normë”;
f) përqindjes së stafit që merr kreditet e kërkuara në kuadrin e edukimit mjekësor të vazhdueshëm.
2. Në kontratë do të përcaktohen hollësisht rastet kur qendra shëndetësore gëzon të drejtën e marrjes së pagesës bonus.”.
II. Ngarkohen Ministria e Shëndetësisë dhe ISKSH-ja për zbatimin e këtij vendimi.
Ky vendim hyn në fuqi pas botimit në Fletoren Zyrtare.

